25 manns létust á síðasta ári vegna háþrýstingshjartasjúkdóms , en það eru fimm sinnum fleiri en árið áður . Árið 2006 létust sextán manns úr sjúkdómnum , en það er mesti fjöldinn á tímabilinu 1996 til 2009 , fyrir utan síðasta ár . Á því árabili deyja að meðaltali um tíu manns á ári vegna háþrýstingshjartasjúkdóms . Eru þessar tölur fengnar frá Hagstofu Íslands . Geir Gunnlaugsson landlæknir segir ekkert benda til þess að dauðsföllum af völdum háþrýstingshjartasjúkdóms sé að fjölga og þau séu svo fá að tölurnar séu vart marktækar . „ Þetta er engin breyting sem hægt er að draga nokkrar ályktanir af . Við erum búin að skoða þetta með okkar fólki og niðurstaðan er sú að þetta eru fá tilvik og fjölgun er lítil , " segir Geir . „ Við verðum að sjá þróunina á lengri tíma til að draga nokkrar ályktanir . " Þórarinn Guðnason hjartalæknir tekur í sama streng og Geir og telur tölurnar vera of lágar til að teljast marktækar . „ Háþrýstingshjartasjúkdómur er mjög óljós greining , " segir Þórarinn . „ Það þarf ekki annað en að læknir hafi sett þessa skilgreiningu oftar en sá sem gerði það á árinu áður . Þá kemur þessi tala út . " Þá sé hópurinn of lítill til að vera tölfræðilega marktækur . - sv